Amber Beverage Group

SIA Amber Beverage Group ir Latvijā reģistrēta pārvaldītājsabiedrība. Uzņēmuma īpašnieks ir Luksemburgā reģistrētais Amber Beverage Group Holding S.ar.l., un ietilpst alkoholisko dzērienu biznesa grupā S.P.I. Group. Amber Beverage Group dibināta 2014. gadā.

Amber Beverage Group nodarbina vairāk nekā 2400 darbinieku Baltijas valstīs, Apvienotajā Karalistē, Austrijā, Austrālijā un Meksikā. Alkoholisko dzērienu ražošana notiek Latvijas uzņēmumā AS "Amber Latvijas balzams", Igaunijas uzņēmumā Remedia un Meksikā (Fabrica de Tequilas Finos). Dzērienu izplatīšanas uzņēmumi ir Latvijā (Amber Distribution Latvia un Interbaltija AG), Igaunijā (Amber Distribution Estonia), Lietuvā (Amber Distribution Lithuania), Apvienotajā Karalistē (Cellar Trends), Austrijā (Mountain Spirits) un Austrālijā (Think Spirits). Tam ir specializētas mazumtirdzniecības veikalu ķēdes Latvijā (Latvijas balzams) un Lietuvā (Darija), kā arī loģistikas pakalpojumi visā Baltijā (Amber Logistics). Uzņēmumam pieder vairāk nekā 130 degvīna un vīna zīmoli.

 Vēsture 
SIA Amber Beverage Group dibināta 2014. gada 24. oktobrī, lai vienoti pārvaldītu SPI grupas uzņēmumus Baltijā. 23. oktobrī noliktavu kompleksā Balt Cargo Solutions Stopiņu pagasta Dreiliņos atklāts SPI Group loģistikas centrs Amber Logistics, kurā izvietojās Latvijas balzams vietējā tirgus preču noliktava, kā arī dzērienu izplatītāja SPI Distribution Latvia vairumtirdzniecības preču noliktava un birojs. Tas aizņem 12 000 kvadrātmetrus — gandrīz pusi no visa kompleksa.

2016. gada septembrī Amber Beverage Group iegādājās ievērojamu Meksikas tekilas ražotāja Fabrica de Tequilas Finos kapitāla daļu.

2017. gada 24. martā paziņots, ka SIA Amber Beverage Group kļuvusi par uzņēmuma  AS Interbaltija AG 100 % kapitāldaļu īpašnieku. Interbaltija AG dibināts 1991. gadā un bija kļuvis par vienu no lielākajiem alkoholisko dzērienu izplatītājiem Latvijā.
15. decembrī paziņots, ka Amber Beverage Group ir vienojusies par Igaunijas trešā lielākā alkohola ražotāja Remedia 100 % kapitāldaļu iegādi. Pēc Konkurences padomes atļaujas saņemšanas darījums pabeigts 2018. gada 21. februārī.
2018. gada 5. janvārī SIA Amber Beverage Group kapitāla daļas no S.P.I. Regional Business Unit B.V nodotas citam S.P.I. Group uzņēmumam, Luksemburgā reģistrētajam Amber Beverage Group Holding S.ar.l..

2017. gada maijā Amber Beverage Group iegādājās Apvienotās Karalistes alkoholisko dzērienu izplatītāja Cellar Trends 40 % kapitāldaļu.
2018. gada maijā Amber Beverage Group pabeidza Austrālijas alkoholisko dzērienu izplatītāja Think Spirits 90 % kapitāldaļu iegādi.
2018. gada jūnija sākumā Amber Beverage Group palielināja daļu uzņēmumā Cellar Trends līdz 70 %.
2019. gada jūnijā daļa Cellar Trends tika palielināta līdz 100 %.
2019. gada decembrī tika pabeigta Austrijas izplatītāja un vairumtirgotāja Mountain Spirits iegāde.

2020. gada 11. jūnijā tika paziņots, ka Amber Beverage Group Holding S.ar.l. apsver iespēju iegādāties sabiedriskās ēdināšanas uzņēmuma AS Lido 49 % akciju. 16. jūlijā Konkurences padome atļāva Amber Beverage Group Holding S.à r.l. iegūt kopīgu izšķirošo ietekmi pār AS LIDO.
2020. gada 2. jūlijā Amber Beverage Group iegādājās Austrālijas alkohola izplatītāja Think Spirits 10 % kapitāldaļu, tādējādi iegūstot to pilnībā.
8. septembrī tika paziņots, ka Amber Beverage Group Meksikā ir iegādājies 220 hektāru agavju laukus.
2022. gada 29. aprīlī meitas uzņēmums AS "Latvijas balzams" tika pārdēvēts par AS "Amber Latvijas balzams". 9. jūnijā Amber Beverage Group vēstīja, ka plāno izveidot jaunas ražotni Baltijā, jo ražotne Rīgā tuvāko gadu laikā sasniegs maksimālo ražošanas kapacitāti.

2024. gada 24. jūlijā Tambovas rajona tiesa Krievijā Amber Beverage Group (kopā ar īpašnieku Juriju Šefleru un saistītajiem uzņēmumiem) atzina par "ekstrēmistisku apvienību", pamatojot lēmumu ar uzņēmumu ziedojumiem Ukrainas bruņoto spēku atbalsta fondam. Krievijas varas iestādes konfiscēja un pēc tam piesavinājās nozīmīgus Amber Beverage Group stipro alkoholisko dzērienu aktīvus (Amber Talvis un SPI-RVVK).
2025. gada 7. novembrī "Amber Latvijas balzams" paziņoja, ka Valsts ieņēmumu dienests ir sācis nokavētu nodokļu parāda piedziņu 17,1 miljona eiro apmērā.
2026. gada 30. janvārī AS "Amber Latvijas balzams" Rīgas pilsētas tiesā iesniedza pieteikumu par tiesiskās aizsardzības procesa (TAP) uzsākšanu, lai restrukturizētu finanšu saistības. Uzņēmums uzskatīja, ka naudas plūsmu būtiski ietekmēja Amber Beverage Group publisks atbalsts Ukrainai, pēc kā grupa piedzīvoja sarežģītu, liela mēroga kiberuzbrukumu un juridiskas cīņas ar Krieviju; arī pēdējā gada laikā globālais stipro alkoholisko dzērienu tirgus saskārās ar ievērojamiem izaicinājumiem.

 Atsauces 

 Ārējās saites 
 Amber Beverage Group
 Amber Distribution Latvia
 Amber Distribution Estonia (Igaunija)
 Amber Distribution Lithuania (Lietuva)
 Interbaltija AG


Kategorija:Latvijas uzņēmumi